
        P R I M A R U L
 Nr. 48/11017/16.03.2026


R E F E R A T   D E   A P R O B A R E
privind reglementarea desfășurării activităților de jocuri de noroc pe raza municipiului Brad, județul Hunedoara și aprobarea Regulamentului 
privind criteriile de acordare sau respingere a autorizației anuale 
de funcționare pentru activitățile de jocuri de noroc permise 
pe raza municipiului Brad, județul Hunedoara


În prezent operatorii economici care desfășoară activități de jocuri de noroc pe raza municipiului Brad dețin licență și autorizație de exploatare a jocurilor de noroc eliberate de către Comitetul de Supraveghere al Oficiului Naţional al Jocurilor de Noroc, conform prevederilor Ordonanţei de Urgenţă a Guvernului nr. 77/2009 privind organizarea şi exploatarea jocurilor de noroc, cu modificările şi completările ulterioare, fără a fi necesară eliberarea vreunei autorizaţii de funcţionare din partea autorităţilor publice locale.
Conform prevederilor art. III pct. 6 din Ordonanţa de Urgenţă a Guvernului nr. 7/25.02.2026, pentru modificarea și completarea unor acte normative, precum şi pentru adoptarea unor măsuri pentru creşterea capacităţii financiare a unităţilor administrativ - teritoriale, consiliile locale pot să decidă dacă pe teritoriul unităţii administrativ - teritoriale pe care o reprezintă se pot sau nu desfăşura activităţi de jocuri de noroc, modificare legislativă care vine în recunoaşterea rolului esenţial al comunităţii în gestionarea fenomenului jocurilor de noroc.
	Același act normativ invocat mai sus prevede că: “(2) În cazul în care consiliul local decide ca pe teritoriul unității administrativ-teritoriale pe care o reprezintă să se desfășoare activități de jocuri de noroc, acestea sunt condiționate de obținerea, în prealabil, a autorizației anuale de funcționare.”
	“(3) În vederea obținerii autorizației de funcționare prevăzute la alin. (2) operatorul economic depune copii de pe licența de organizare a jocurilor de noroc și documente cu privire la spațiul propus pentru organizarea activității. Autorizația de funcționare prevăzută la alin. (2) se acordă sau se respinge prin hotărâre a consiliului local, pe baza criteriilor stabilite prin regulament propriu, cu respectarea priorităților de dezvoltare locală, a normelor de protecție a ordinii și a sănătății și siguranței publice.”
	“(4) Autoritatea administrației publice locale stabilește, prin hotărâre a consiliului local:
          a) zonele în care activitățile de jocuri de noroc pot fi desfășurate;
          b) cuantumul taxei locale datorate pentru obținerea autorizației de funcționare, calculată în funcție de suprafața, exprimată în metri pătrați, a spațiului în care se desfășoară activitatea.”
	“Hotărârea consiliului local prevăzută la alin. (4) se aduce la cunoștința publicului prin afișare pe pagina de internet a autorității administrației publice locale și prin celelalte mijloace de publicitate prevăzute de lege.”
	“(6) Taxa locală anuală prevăzută la alin. (4) lit. b) se achită în termen de 30 de zile de la emiterea autorizației de funcționare.”
	Ținând cont de prevederile legale invocate, luând act de adresa Companiei Naționale „Loteria Română” S.A. nr. 1716/02.03.2026, înregistrată la Primăria Municipiului Brad sub nr. 19667/04.03.2026, precum și de adresa Instituției Prefectului Județului Hunedoara nr. 2015/12.03.2026,  înregistrată la Primăria Municipiului Brad sub nr. 21463/13.03.2026, am inițiat prezentul proiect de hotărâre prin care am propus reglementarea desfășurării activităților de jocuri de noroc pe raza municipiului Brad, județul Hunedoara.
	În acest sens, am propus interzicerea organizării și exploatării pe raza municipiului Brad a activităţilor de jocuri de noroc, astfel cum sunt definite la art. 10 din Ordonanța de Urgență a Guvernului nr. 77/2009 privind organizarea și exploatarea jocurilor de noroc, cu modificările și completările ulterioare, cu excepția jocurilor de noroc care constituie monopol de stat exercitat prin intermediul Companiei Naționale ”Loteria Română” S.A., prevăzute la art. 10 alin. (1) lit. a) și a operatorilor economici, autorizați conform legii, care exploatează locuri de pariuri prevăzute la art. 10 alin. (1) lit. b) din același act normativ, denumite în continuare jocuri de noroc permise.
	Astfel, operatorii economici care dețin autorizație de exploatare a jocurilor de noroc emisă de către Comitetul de Supraveghere al Oficiului Național al Jocurilor de Noroc, valabilă la data intrării în vigoare a prezentei hotărâri, își pot continua activitatea doar până la expirarea perioadei de valabilitate a acestei autorizații.
	Operatorii economici care desfășoară jocuri de noroc permise pe raza municipiului Brad vor putea funcționa, ulterior expirării perioadei de valabilitate a autorizației de exploatare a jocurilor de noroc, numai în baza autorizației anuale de funcționare emisă conform Regulamentului privind criteriile de acordare sau respingere a autorizației anuale de funcționare pentru activitățile de jocuri de noroc permise pe raza municipiului Brad, județul Hunedoara.
	Astfel, operatorii aflați deja în activitate, vor depune cererile, însoțite de documentația completă, pentru obținerea autorizației anuale de funcționare cu cel puțin 30 de zile calendaristice înainte de expirarea autorizației de funcționare precedente.
            Operatorii noi (puncte de lucru noi), vor depune cererea cu cel puțin 30 de zile calendaristice înainte de data estimată pentru începerea activității. 
	Compartimentul Comercial va analiza documentația și va propune acordarea sau respingerea autorizației în termen de 15 zile lucrătoare de la data înregistrării dosarului complet.
	Având în vedere configurația urbanistică actuală și istoricul funcționării punctelor de lucru autorizate la nivel național, am propus ca activitățile de jocuri de noroc tip loto și pariuri sportive să se desfășoare pe întreg teritoriul administrativ al Municipiului Brad.
	Cuantumul taxei pentru emiterea autorizației anuale de funcționare pentru desfășurarea jocurilor de noroc permise pe raza municipiului Brad, calculată în funcție de suprafața, exprimată în metri pătrați, a spațiului în care se desfășoară activitatea, am propus să fie 100 lei/mp./an.
 	Această taxă se va achita în termen de 30 de zile de la emiterea autorizației anuale de funcționare și se face venit la bugetul local al Municipiului Brad.
	Valoarea taxei se modifică, anual, prin aplicarea coeficienților de majorare, stabiliți prin hotărârea Consiliului Local al Municipiului Brad  și ori de câte ori o impune modificarea legislației în domeniu.
	Desfășurarea activităților de jocuri de noroc pe raza municipiului Brad, fără a deține autorizație anuală de funcționare valabilă, se sancționează în condițiile legii.
	Pentru punerea în aplicare a celor de mai sus, am propus aprobarea Regulamentului privind criteriile de acordare sau respingere a autorizației anuale de funcționare pentru activitățile de jocuri de noroc permise pe raza municipiului Brad, județul Hunedoara.
   În contextul celor de mai sus supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
	   Invoc în susţinerea propunerii mele prevederile art. 18^1 din Ordonanța de Urgență a Guvernului nr. 77/2009 privind organizarea și exploatarea jocurilor de noroc, cu modificările și completările ulterioare, ale Legii nr. 273/2006 privind finanţele publice locale, cu modificările şi completările ulterioare, ale Legii nr. 227/2015 privind Codul fiscal, cu modificările și completările ulterioare, ale Ordonanței Guvernului nr. 99/2000 privind comercializarea produselor și serviciilor de piață, republicată, cu modificările și completările ulterioare, ale Ordonanței Guvernului nr. 2/2001 privind regimul juridic al contravențiilor, cu modificările și completările ulterioare, ale art. 129 alin. (1) și alin. (14) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, ale Legii nr. 554/2004 a contenciosului administrativ, cu modificările și completările ulterioare, precum și ale Legii nr. 52/2003 privind transparența decizională în administrația publică, republicată, cu modificările și completările ulterioare.

